אבי בלוט

אַבְרָהָם (אָבִי) אַהֲרֹן בְּלוּט (נולד ב-12 בספטמבר 1974) הוא קצין בצה"ל בדרגת אלוף, המשרת כמפקד פיקוד המרכז. לפני כן שירת כמפקד המכללה הבין-זרועית לפיקוד ולמטה, מפקד אוגדת איו"ש, המזכיר הצבאי של ראש הממשלה, מפקד חטיבת עוז, מפקד עוצבת חצי האש, מפקד חטיבת יהודה, מפקד יחידת מגלן ומפקד גדוד 101.

== ביוגרפיה ==
בלוט, בנם של אפרים ושושנה, נולד בירושלים. בנעוריו, במהלך האינתיפאדה הראשונה, המשפחה עברה לנווה צוף. למד בבית-הספר תיכון הימלפרב, ובמכינה קדם-צבאית בני דוד בעלי במחזור ה'.

התגייס לצה"ל בשנת 1994, התנדב לצנחנים ושובץ בגדוד 890. שירת כלוחם בגדוד. לאחר קורס קציני חי"ר, שב לגדוד ושימש כמפקד מחלקה. בהמשך מונה למפקד פלוגת החוד של הגדוד בין השנים 1999–2000, והוביל אותה בלחימה בדרום לבנון ובמהלך הנסיגה מלבנון. לאחר מכן שימש כמפקד פלוגה בבה"ד 1. בהמשך מונה לסגן מפקד יחידת מגלן. לאחר לימודים באוניברסיטה העברית בירושלים, בתוכנית המשולבת: פילוסופיה, כלכלה ומדע המדינה, שירת כראש לשכת מפקד זרוע היבשה, בני גנץ, בין השנים 2005–2007.<ref></ref> לאחר מכן יצא ללימודים בפו"ם.

בשנת 2008 הועלה לדרגת סא"ל ומונה למפקד גדוד 101. הוא פיקד על הגדוד בין היתר במבצע עופרת יצוקה, בו נפצע במהלך קרב בצפון רצועת עזה. לאחר מספר שבועות חזר לפקד על הגדוד, ושימש בתפקיד עד שנת 2010. לאחר מכן היה מפקד יחידת מגלן בין השנים 2010–2012.

ב-15 באוגוסט 2012 הועלה לדרגת אל"ם ומונה למפקד חטיבת יהודה, בתפקיד זה שירת עד 28 במאי 2014. לאחר מכן יצא ללימודים במכללת המלחמה של צבא ארצות הברית בקרלייל שבפנסילבניה. ב-1 ביולי 2015 מונה למפקד עוצבת חצי האש ובמקביל למפקד קורס מג"דים בקורס מפקדי פלוגות ומפקדי גדודים, ושימש בתפקידיו עד 19 ביולי 2017. ב-17 באוגוסט 2017 מונה למפקד חטיבת עוז. במהלך תפקידו, ב-14 ביוני 2018, נפרץ רכבו, ונגנב ממנו תיק ובו מסמכים מסווגים, בעקבות כך הועמד לדין משמעתי וננזף. בתפקיד זה שימש עד 2 בספטמבר 2018.

ב-16 באוגוסט 2018 הועלה לדרגת תא"ל ומונה למזכיר הצבאי של ראש הממשלה. ב-4 בינואר 2019 נרשמה לו הערה פיקודית מהרמטכ"ל, גדי איזנקוט, על שלא העביר בזמן את הנחיית ראש הממשלה לעכב את פינוי עמונה. הוא שירת בתפקיד זה עד 29 ביולי 2021. ב-14 באוקטובר 2021 מונה למפקד אוגדת איו"ש. במהלך מילוי תפקידו, בעקבות גל הטרור באביב 2022, נפתח מבצע שובר גלים, מהלך צבאי ממושך של סיכול תאי טרור ומניעת פיגועים שנועד לבלום את גל הטרור. במסגרת המבצע, מספר הגדודים והסד"כ שהוטל תחת פיקודו של בלוט הוכפל. כאשר נכנס לתפקידו היה אחראי על 13 גדודים. באוקטובר 2022 פיקד על 24 גדודים ברחבי יהודה ושומרון. בלוט יזם ונקט גישה התקפית, וקידם מבצעים ופעולות בערים הפלסטיניות. ביולי 2023 דחף לביצוע מבצע בית וגן לשם השגת חופש פעולה מבצעי בג'נין ובמחנה הפליטים השוכן בליבה, לאחר שיצאו משכונותיה 50 פיגועים מאז תחילת השנה. בתום המבצע אוגדת איו"ש בפיקודו של בלוט הייתה מתוגברת לכדי סד"כ כולל של 27 גדודים. בלוט נהג להופיע בכל זירת פיגוע ולדבריו ראה בכל פיגוע כישלון אישי שלו.<ref></ref>

בלוט הוביל את האוגדה בלחימה בזירת יהודה ושומרון במלחמת חרבות ברזל, שהחלה בעקבות מתקפת הפתע של חמאס על ישראל ב-7 באוקטובר 2023. במהלכה הוא שינה את הנוהג שכוחות צה"ל הנכנסים לשטחי A אינם מגיבים לתקיפות כלפיהם שאינן מסכנות אותם ברכביהם הממוגנים, והורה להגיב בתקיפות לכל ניסיון פגיעה, כולל זריקת אבנים. את תפקידו מילא עד 20 בדצמבר 2023. בפברואר 2024 החל לפקד על המכללה הבין זרועית לפיקוד ומטה, כארבעה חודשים לאחר מכן סיים את תפקידו.

ב־20 ביוני 2024 הועלה לדרגת אלוף,<ref></ref> וב־8 ביולי 2024 נכנס לתפקידו כמפקד פיקוד המרכז.<ref></ref> עם כניסתו לתפקיד, ביקש וקיבל אישור משר הביטחון להפעיל ללא מגבלות את חיל האוויר נגד מחבלים בערי הגדה. בלוט המשיך ונקט שיטת לחימה אקטיבית נגד הטרור המרים את ראשו, בעיקר במחנות הפליטים בטול כרם, שכם וג'נין. באוגוסט פנה למטכ"ל בדבר הצורך להקים צק"ח ייעודי ללחימה בצפון השומרון. נוכח עליית הברחות האמל"ח דרך ירדן, בהכוונה איראנית, בלוט העלה בפני הרמטכ"ל את האפשרות להקים אוגדה מרחבית חדשה לאורך גבול ירדן.<ref></ref> ב-28 באוגוסט פיקד על פתיחתו של מבצע מחנות קיץ נגד פלגי הטרור בצפון השומרון.

== חיים אישיים ==
בלוט מתגורר ביישוב הקהילתי נחושה, נשוי לעדי, ראש השלוחה ביבנה של המכינה הקדם צבאית צהלי,<ref></ref> אב לשש בנות.<ref></ref> בעל תואר ראשון בפילוסופיה, כלכלה ומדעי המדינה מהאוניברסיטה העברית בירושלים, ובעל תואר שני בחשיבה אסטרטגית ממכללת המלחמה של צבא ארצות הברית בקרלייל שבפנסילבניה.

== גלריה ==
<gallery mode="packed" heights="100">
קובץ:Avi Bluth. I.jpg|בטקס חילופי מפקדים בעוצבת חצי האש, עם מחליפו יונתן רום (פנים מוסתרות), יולי 2017
קובץ:Avi Blut. II.jpg|בטקס חילופי מפקדים בעוצבת חצי האש
קובץ:Avi Blut. III.jpg|נואם בטקס חילופי מפקדים בחטיבת עוז, ספטמבר 2018
קובץ:Avi Blut. IV.jpg|בטקס חילופי מפקדים בחטיבת עוז, עם מחליפו קובי הלר, ספטמבר 2018
קובץ:Avi Blut. VI.jpg|מקבל את הפיקוד על חטיבת עוז, אוגוסט 2017
קובץ:Avi Blut. VII.jpg|בטקס קבלת הפיקוד על חטיבת עוז, משמאל, קודמו בתפקיד דוד זיני, אוגוסט 2017
קובץ:IDF Central Command change of command ceremon, July 2024 VI.jpeg|חילופי מפקדים בפיקוד מרכז ביולי 2024, מימין האלוף היוצא יהודה פוקס, הרמטכ"ל הרצי הלוי והאלוף הנכנס בלוט
</gallery>

== מאמרים פרי עטו ==
* 
* [https://www.idf.il/אתרי-יחידות/מרכז-דדו/גיליון-31-32-יבשה-ב/קומנדו-מאז-ולתמיד-אבי-בלוט/ קומנדו מאז ולתמיד], בין הקטבים, 3 בינואר 2021

== קישורים חיצוניים ==

* 
* 

== הערות שוליים ==

קטגוריה:מפקדי גדודים בחטיבת הצנחנים
קטגוריה:מפקדי יחידת מגלן
קטגוריה:מפקדי חטיבת יהודה
קטגוריה:מפקדי חטיבה 551
קטגוריה:מפקדי חטיבת עוז
קטגוריה:מזכירים צבאיים של ראש הממשלה
קטגוריה:מפקדי אוגדת אזור יהודה ושומרון
קטגוריה:אלופי צה"ל
קטגוריה:מפקדי אוגדות במלחמת חרבות ברזל
קטגוריה:בוגרי תיכון הימלפרב
קטגוריה:בוגרי מכינה קדם-צבאית בני דוד
קטגוריה:בוגרי האוניברסיטה העברית בירושלים
קטגוריה:נווה צוף: אישים
קטגוריה:מועצה אזורית מטה יהודה: אישים
קטגוריה:ישראלים שנולדו ב-1974
קטגוריה:בוגרי מכללת המלחמה של צבא ארצות הברית
קטגוריה:מפקדי פיקוד המרכז
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל